Kim Edberg Andersen (DD), 2024-04-04:
Tak for det, formand.
Så blev jeg ikke kaldt privatist, den her gang jeg skulle herop på talerstolen.
Det var da hyggeligt.
I Danmarksdemokraterne mener vi, at det er et rigtig godt lovforslag.
Det er på tide, at der kommer en autorisation på et område, hvor der er alt for mange gråzoner, og hvor der er et stof, som vi alle sammen ved er farligt.
Mundbindet, man havde på, skyldtes ikke asbesten, men at det var træls, at man ellers ikke rigtig kunne ånde.
Og hvis man ville ryge, kunne man også gøre det, mens man skar i asbestplader.
Det var jo virkeligheden, og det ramte så nogle af vores kollegaer.
Nogle blev rigtig, rigtig syge, nogle døde, og nogle blev ikke ramt.
Vi synes, det er en god idé med en autorisationsordning.
Dog har jeg nogle ganske små bekymringer.
De går primært på, at man sætter to ministre til at sætte sig ned og se på, hvordan man skal lave det.
Jeg synes, man skal have fat i parterne, både arbejdsgivere og arbejdstagere, og få lavet nogle ordninger, som kan være funktionelle og komme til at virke ude i virksomhederne.
Jeg tror faktisk, at hr. Carl Valentin ville blive overrasket over, hvor mange virksomheder der egentlig har tænkt sig at lave den her autorisation, for når vi laver den, gælder den alt asbestarbejde.
Nu ved jeg fra den branche, jeg var i, at når det drejede sig om store asbestnedrivninger, fik vi specialiserede firmaer til det, men hvis det handlede om de der enkelte klinker, hvor der rent faktisk var asbest i limen bagved, så gjorde man det jo ofte selv.
Godt nok blev det gjort af medarbejdere, der havde kurser i det, men det er jo det, vi skal væk fra, altså at virksomheden ligesom selv autoriserer det.
Jeg tror, der vil blive rigtig meget run på det, og at mange virksomheder vil have den her autorisationsordning inden for områder, hvor man faktisk er vant til at håndtere en autorisationsordning, altså inden for kloakarbejde, vvs osv.
Så vi skal lave en ordning, som er mulig at følge – og det skal vi sørge for i udvalgsarbejdet, og det skal ministrene sørge for – sådan at det ikke bliver interessant at hoppe over, hvor gærdet er lavest.
For hvis ikke det bliver interessant at hoppe over, hvor gærdet er lavest, så tror jeg, vi kommer længst med at sikre det, der er vigtigt, nemlig at dem, der arbejder med det, rent faktisk har arbejdsgivere, der ikke forsøger at gøre det dårligt, men får gjort det ordentligt.
Og det skal vi huske at langt de fleste af vores håndværksmestre derude gør.
De tager altså deres håndværkere seriøst og disses helbred seriøst.
De brodne kar gør det så ikke, og det tror jeg at vi i stor stil kan få sat en stopper for ved at kræve en autorisationsordning.
Det vil koste nogle penge, og det vil koste noget tid, så vi skal lade være med at stikke folk blår i øjnene.
Nu fik jeg at vide, at der står omkring 2 mio. kr., som er sat af til det.
Jeg tror, at det kommer til at koste langt mere end 2 mio. kr.
Vi skal huske, at det er hr. og fru Danmark, som skal betale for det.
Vi synes i Danmarksdemokraterne, at det er helt fair, at der er den regning.
Vi skal bare lade være med at undervurdere det, og vi skal sige, at det her kommer til at koste nogle penge, men at det også kommer til at redde nogle liv.
Det er vigtigt, og i Danmarksdemokraterne kommer vi til at støtte forslaget.